Nos magister Petrus de Ambron[…] officialis curie Lugdun[…] notum facimus universis presentibus et futuris quod cum Guichardus dictus de Bosco et Jaqueta eius uxor parrochiani de Sancto Amore, ad vitam suam vel alicuius ipsorum qui supervixerit, ascensaverunt a religiosis viris fratre Amedeo abbate Miratorii et conventu eiusdem loci Cist[…] Ordinis stagnum dictorum abbatis et conventus de Servilliaco cum omnibus pertinenciis et appendiciis eiusdem videlicet ad medium incrementum, ita quod dicti abbas et conventus seu mandatum suum debent habere libere annis quibuscumque dictum stagnum piscari contigerit temporibus oportunis, medietatem piscium, et dicti coniuges pro labore suo aliam medietatem, prout frater Guillelmus de Matisc[…] monachus procurator et renterius dicte abbatie de Miratorio ut asserit et dicti coniuges coram domno Nicolao Chasteignerii de Cuysello presbytero mandato nostro curie nostre jurato ad hoc a nobis deputato, propter hoc specialiter constituti omnia et singula supra et infra scripta confitentur et asserunt esse vera. Dicti coniuges coram dicto jurato nostro propter hoc constituti scientes, prudentes et spontanei, non vi non dolo non metu ducti, nec ab aliquo circonventi, considerata ut dicunt in hac parte utilitate sua et comodo evidenti, promittunt per juramenta super sancta Dei Evangelia coram dicto jurato nostro corporaliter prestita, et sub obligatione omnium bonorum suorum dotalium et parafernalium, mobilium et immobilium, presentium et futurorum, ubicumque existentium utrique eorum in solidum, dictum stagnum fideliter reedificare, inpiscare, et de novo facere et manutenere ad vitam suam, tantum suis propriis sumptibus et expensis et quod dictum stagnum non ponebunt nec transferrunt in alia manu, nisi de mandato ipsorum abbatis et conventus et licentia speciali. Actum est eciam et in pactum deductum coram dicto jurato nostro, inter dictos fratrem Guillelmum pro se abbate et conventu Miratorii in huiusmodi contractu, quod in die obitus dictorum coniugum vel illius qui ultimus obierit, dictum stagnum cum omnibus pertinentiis suis debet, in tali statu in quo tunc erit, reverti ad abbatem et conventum supradictos libere, pacifice et quiete, et contradictione aliqua non obstante, promittentes dicti coniuges per juramenta sua et sub obligatione omnium bonorum suorum, coram dicto jurato nostro, uterque eorum in solidum predicta attendere et firmiter observare, et contra per se vel per alium non venire nec alicui contra venire volenti in aliquo consentire. In cuius rei testimonium nos dictus officialis ad preces dictorum coniugum nobis oblatas pro eis per dictum juramentum nostrum, cui fidem super hiis plenissimam adhibemus, sigillum nostrum presentibus litterris duximus apponendum. Actum apud Cuysellum XIIIo kalendas aprilis presente domno Jocerando de Digna et domno Guillelmo Foreis vicario Cuyselli, testibus ad premissa vocantur et rogantur. Et datum anno Domini Mo CCo nonagesimo sexto, expeditum est sub hoc signo per me n[otarium] Cuy[selli].